asta_vor_oamenii_să_nu_se_mai_întîmple @presidency.ro Gala Bute: Elena Udrea îi trimitea lui Traian Băsescu, pe emailul de președinte al României, corespondența prin care aproba sigla Mișcării sub care PD-L și UNPR se pregăteau să candideze la ”localele” din 2012

duminică, 8 noiembrie 2015, 10:37

de Mirela Neag și Cătălin Tolontan

A patra zi în care oamenii au ieșit în stradă, vineri, a fost și prima zi în care Înalta Curte de Casație și Justiție a respectat dreptul presei, și al oricărui cetățean, de a consulta dosarul Galei Bute.

Sînt aproape 50 de volume și vom vorbi, pe îndelete, despre ele.

Astăzi, un fapt mărunt dintr-unul dintre tomuri.

În primăvara lui 2012 se pregăteau alegerile locale din 10 iunie.

După manifestațiile de stradă din ianuarie 2012, PD-L decide să renunțe la culoarea portocalie tradițională și să participe altfel în alegeri. Curtează un aliat nou, UNPR, plus alte cîteva partide mai mici, și caută o siglă nouă.

Gabriel Oprea anunță alianța.

Conform ideii venite de la Elena Udrea, în Capitală alianța urma să se numească ”Mișcarea pentru Noul București”. Se caută ceva verde. Și un logo diferit.

Pe 16 martie 2012, la 8:33 PM, Ștefan Lungu le trimite Elenei Udrea și Anei Maria Topoliceanu următorul email intitulat ”versiuni copac”, cu mai multe propuneri de sigle politice, din care să aleagă:

”Am redesenat foarte curat. Oamenii au forță, sînt pozitivi. Ușor de recunoscut, formează copacul, cu siguranță rămîne în cap și poate fi asociat ușor cu O MIȘCARE NOUĂ”.

Elena Udrea îi răspunde lui Ștefan Lungu:

”Îmi place varianta 1. Poți să o pui pe alb? Adică vreau să o văd pe un tricou alb, spre exemplu”.

Cînd îi răspunde lui Lungu, emailul Elenei Udrea arată astfel:

From: Elena Udrea

To: Stefan Lungu

Cc: topoliceanu, kohalmi, cristicalugaru, traianbasescu@presidency.ro, tudorbreazu

Bcc:

Subject: versiuni copac

În martie 2012, persoanele din corespondență ocupau următoarele funcții:

Elena Udrea – președinte PD-L București

Ana Maria Topoliceanu – șefa campaniei electorale la PD-L București

Cristi Călugăru – șef de comunicare la PD-L București

Ștefan Lungu – consilier de imagine al Elenei Udrea

Luminița Kohalmi – consilier de relații cu presa al Elenei Udrea

Tudor Breazu – secretar personal al Elenei Udrea

Traian Băsescu – președintele României